Seeboontjie – reisiger van die oseaan deur Vic Viviers | Bydraes | Woes - Kreatiewe platform vir Afrikaans
Titel: Seeboontjie – reisiger van die oseaan
Aantal woorde: 471
Datum gepubliseer: 24 Jan 2015
Ek glo daar is min mense wat nie daarvan hou om op die strand te stap nie.
Sommige mense hou van die sand se lekker gevoel onder jou kaalvoete, vernaamlik die sensasie as die water daaroor spoel en jou tone wegraak onder die sand en skuim. Ander hou weer daarvan om op die rotse te loop, selfs kaalvoet. Party mense raak skoon liries en skryf gedigte hieroor.
Dan is daar ook die groep waaronder ek val – die strandlopers – wat die hoogwater se uitskot op die strand fynkam vir interessante goeters – skulpies, stukkies tou, spoelklippies, spoelglas, dryfhout, seeboontjies, ensovoorts.
Goed, sê jy, jy ken van skulpies en klippies, maar seeboontjies?
Wat daarvan as ek jou sê dat seeboontjies 'n gesogte item in enige skulpversamelaar se versameling is?
So, sal jy 'n seeboontjie uitken as jy een sien?
Seeboontjies is groot sterk boontjiesade wat op groot dele van die wêreld se strande uitspoel. Meeste hiervan ontstaan in die tropiese reënwoude, waar hierdie rankplante langs riviere as 'n klimop in die bome groei. Met reuse peule, wat tot twee meter lank kan word, laat dit mens onwillekeurig aan die verhaal van 'Jannie en die Boontjierank' dink. Die ryp peule val af en sommige beland in die rivier, waar dit later in stukke opbreek en dan seewaarts spoel.
So vat 'n enkele boontjie die pad op 'n reis van duisende kilometers met seestrome oor die oseaan tot waar dit op 'n strand uitspoel.
Dit is meestal die [bruin] boontjies [Entada rheedii – Snuffbox] wat op Suid-Afrikaanse strande uitspoel. Ander wêrelddele het soortgelyke boontjies. 'n Baie mooi blougrys boontjie is die [Caesalpinia bonduc – Nickernut] wat van die Karibiese eilande af kom – dit word ook 'n seepêrel genoem.
Die boontjiesade is baie hard en is gesog onder skulpversamelaars, wat dit mooi blink poleer. Dit is ook gewild vir die maak van juweliersware, vernaamlik hangertjies en halssnoere. Vroeër jare is die [Snuffbox] boontjie middeldeur gesaag en die binnekant skoongemaak. Dis dan in 'n ornamentele snuifdosie [vandaar die bynaam] of fotohouer verander.
Ek was nou die dag besonder gelukkig om beide van hierdie boontjies sommer naby mekaar op te tel. Ek het die bruine skoongemaak – want dis gewoonlik vol kalk – maar het dit nie gepoleer nie. Die seepêrel was steeds mooi blink. [Sien foto]
Hoe wonderlik om te dink dat hierdie reisigers van die oseaan oor duisende kilometers op die water dryf tot daar waar die strandloper se oog dit optel ...
So, volgende keer as jy op die strand loop, hou die oge oop!
Vic Viviers 24 Januarie 2015
My optelgoed op die strand by Kleinkrantz, naby Wildernis:
Entada rheedii – Snuffbox [Groot bruin]
Caesalpinia bonduc – Nickernut [Blougrys]
Identifikasiekaart met foto's en beskrywings [uit die bronne hieronder].
Die Internet in die algemeen
Lees ander artikels deur Vic Viviers
My maggies. As ek weer by die see kom, sal ek beslis uitkyk, want ek is ook 'n hoogwater-strandloper :-D
4 jaar 6 maande 2 weke 6 dae 12 ure oud
Ja nee ek gaan ook metaalverklikker en al. Mens moet net oplet na artikels of teken uit die ordinere, en wie weet wat mens kan vind.
4 jaar 6 maande 3 weke 4 dae 11 ure oud
Jinne Vic, wat vertel jy ons nou?
Ek en Bokka het sopas besluit om van nou af ons oge oop te hou daarvoor.
4 jaar 6 maande 3 weke 4 dae 12 ure oud
Baie dankie vir hierdie leersame artikel. Ek gaan beslis van nou af my oe wawyd oophou as ek weer langs die strand gaan stap.
4 jaar 6 maande 3 weke 4 dae 13 ure oud
Ja.die see is n skatkamer.(en ek praat nie van goud en so nie)
ek like daai bruin bone.
hulle voel net so lekker in mens se hand..en is so mooi glad.
4 jaar 6 maande 3 weke 4 dae 17 ure oud
My hene oom Vic, ek tel ook alles op die strand op as ons na my dogter toe gaan, alles van natuur natuurlik, maar n seeboontjie, nee nog nie gesien nie. Alles word dan hier in Gauteng by die ander see goete in n groooooot glasbak gesit en staan in my sitkamer. Dis my see wereld hier in Gauteng. Ek en my dogter stap ver langs die see en word die heerlikste gesprekke gevoer terwyl ons optel wat mooi is. Dis nou op haar af dae want sy is hoof lugwaardin vir Mango. Ai die stories wat sy vertel hou ons aan die skaterlag.
Dankie oom Vic vir hierdie inligting, ek hou my oe in die toekoms groot oop as ek weer in Warner Beach op die strand stap, sal beslis aan oom dink.
Baie dankie vir jou pragtige bydrae vir die Water projek Asook die pragtige fotos
4 jaar 6 maande 3 weke 4 dae 19 ure oud
Seeboontjie – reisiger van die oseaan
Al gehoor, nooit gesien en nooit te oud om te leer nie.
4 jaar 6 maande 3 weke 5 dae 3 ure oud
Nou wil jy nou boontjie . . .
Ek is ook 'n stranloper wat altyd loop en skulpies, klippies, glasies, spoelstokke, krapdoppe, ens. optel, maar het nog nooit 'n seeboontjie gesien of opgetel nie! Dit was nou werklik 'n heerlike insiggewende artikel.
wel ic vandag het jymy iets vertel wat ek nie geweet het nue
Baie interessant, Vic. Jy was darem gelukkig om sommer twee boontjies op te tel :-) of dalk kyk jy net baie fyn?
baie goeie bydrae tot die projek.
4 jaar 6 maande 3 weke 5 dae 10 ure oud
Ek het niks by my skulp versameling nie.
4 jaar 6 maande 3 weke 6 dae 13 ure oud
dit is nou interessant! Ek het nie geweet van die bestaan daarvan nie. Ek versamel ook graag allerhande goeters, en as ek weer by die see kom (seker nie gou nie) gaan ek defnitief daarvoor uitkyk!